นักท่องเที่ยว เที่ยว... ทะเลสตูล มุ่งสู่เกาะหลีเป๊ะ เที่ยววิถีใหม่ ชุมชนปลอดภัย ใส่ใจสิ่งแวดล้อม
นายสุรัตน์ จรณโยธิน ท่องเที่ยวและกีฬาจังหวัดสตูล เปิดเผยว่า สำนักงานการท่องเที่ยวและกีฬาจังหวัดสตูล จัดทำข้อมูลจำนวนผู้โดยสารและนักท่องเที่ยวที่เดินทางมาท่องเที่ยวทางทะเล ซึ่งมาลงเรือโดยสารที่ท่าเทียบเรือท่องเที่ยวปากบารา อำเภอละงู จังหวัดสตูล ทุกวัน และได้รวบรวมยอดสะสม โดยในวันที่ 5 พฤศจิกายน 2564 มีผู้โดยสารมาลงเรือ จำนวน 544 คน เป็นชาวเกาะ 8 คน เจ้าหน้าที่ภาครัฐ 2 คน นักท่องเที่ยว 485 คน และผู้โดยสารอื่นๆ 49 คน โดยมีเรือให้บริการ จำนวน 14 ลำ ออกจากท่าเทียบเรือปากบารา 1 เที่ยวในเวลา 11.30 น.ยอดนักท่องเที่ยวสะสมตั้งแต่วันแรกที่เปิดการท่องเที่ยวทางทะเล  15 ตุลาคม 2564 ถึงวันที่ 5 พฤศจิกายน 2564 รวมจำนวน 6,498 คน ซึ่งขณะนี้จังหวัดสตูลพร้อมรับนักท่องเที่ยว ภายใต้การควบคุมและป้องกันการแพร่ระบาดของโควิด-19 เพื่อให้จังหวัดสตูลเป็นจังหวัดแห่งการท่องเที่ยววิถีใหม่ ชุมชนปลอดภัย ใส่ใจสิ่งแวดล้อม สตูลเมืองแห่งความผาสุกที่ยั่งยืน